Agt vas ná moord op polisiemanDrie van die verdagtes wat in hegtenis geneem is. Foto: SAPD Die polisie het agt verdagtes in hegtenis geneem in verband met die moord op ŉ konstabel in Limpopo. Konst. Thulani Vincent Rali Mhangwani (38) is doodgeskiet nadat ŉ groep gewapende verdagtes Dinsdagoggend vroeg ŉ kruidenierswarewinkel in Giyani beroof het. Brig. Motlafela Mojapelo, provinsiale polisiewoordvoerder, het gesê by die polisie se aankoms op die toneel het die verdagtes reeds gevlug. Die polisie het die gebied deursoek en op ŉ verdagte voertuig op die pad wat na Phalaborwa lei, afgekom. “Die polisie het die voertuig gedwing om stil te hou, waarna ŉ skietgeveg uitgebreek het. Een van ons lede is noodlottig gewond.” Die verdagtes het uit die voertuig gespring en te voet weggehardloop. Een van hulle is gewond en op die toneel in hegtenis geneem. Hy is onder polisiebewaking na ŉ hospitaal geneem. Die polisie het op twee vuurwapens, ‘n Toyota Quantum-bussie en drie selfone beslag gelê. Van die kruideniersware wat beroof is, is ook teruggevind. Foto: SAPD Volgens Mojapelo is nog sewe verdagtes later Dinsdag in verband met die voorval in hegtenis geneem. “Ons het inligting ontvang dat vyf verdagtes ŉ taxi na Polokwane geneem het. Hulle is by die Solomondale/Polokwane-wisselaar in hegtenis geneem nadat die polisie die taxi voorgekeer het.” Mojapelo het gesê die ander twee verdagtes is deur lede van die gemeenskap in Giyani vasgestrek. Die verdagtes, tussen 26 en 30 jaar oud, sal binnekort in die Giyani-landdroshof verskyn op aanklagte van moord, roof en die besit van onwettige vuurwapens.